I.Johdanto

Tässä kertomuksessa arvioidaan eurooppalaisen yritysneuvoston perustamisesta annetun uudelleenlaaditun direktiivin 2009/38/EY (’uudelleenlaadittu direktiivi’) täytäntöönpanoa jäsenvaltioissa, kuten direktiivin 15 artiklassa edellytetään. Siinä esitetään myös seurantatoimet, joihin komissio aikoo ryhtyä. Kertomukseen on liitetty komission yksiköiden valmisteluasiakirja, jossa tarkastellaan yksityiskohtaisemmin tämän arvioinnin tuloksia.

Työmarkkinaosapuolten kuulemisen jälkeen neuvoston direktiivi 94/45/EY laadittiin uudelleen, ja se tuli voimaan 6 päivänä kesäkuuta 2009. Siirtymäkausi päättyi kaksi vuotta myöhemmin.

Tässä kertomuksessa tarkasteltavassa arvioinnissa keskitytään uudelleenlaaditun direktiivin tuomiin muutoksiin. Arvioinnin tarkoituksena on arvioida uudelleenlaaditun direktiivin saattamista osaksi kansallista lainsäädäntöä ja sen täytäntöönpanoa jäsenvaltioissa sekä näiden vaikutuksia

·eurooppalaisten yritysneuvostojen perustamiseen

·työntekijöille tiedottamista ja heidän kuulemistaan ylikansallisesti koskevien oikeuksien toteutumisen tehokkuuteen sekä

·oikeudellisen kehyksen parannuksiin.

Arvioinnissa arvioidaan myös uudelleenlaaditun direktiivin tuloksellisuutta, johdonmukaisuutta, tehokkuutta ja EU:n tasolla saatavaa lisäarvoa parempaa sääntelyä koskevien ohjeiden mukaisesti.

Tässä kertomuksessa esitetään uudelleenlaaditun direktiivin tavoitteet, komission tärkeimmät arviointihavainnot ja asianmukaiset poliittiset toimet.

II.Eurooppalaiset yritysneuvostot ja ylikansallinen työmarkkinaosapuolten vuoropuhelu

Työmarkkinaosapuolten vuoropuhelu on olennainen osa Euroopan yhteiskuntamallia. Jos työmarkkinaosapuolten vuoropuhelu on vahvaa, taloudet ovat kilpailukykyisempiä ja sosiaalisesti kestäviä. Työmarkkinaosapuolten osallistuminen politiikan suunnitteluun ja toteutukseen on ensiarvoisen tärkeää kilpailukyvyn ja oikeudenmukaisuuden vahvistamiseksi, ja se on ennakkoedellytys Euroopan sosiaalisen markkinatalouden toiminnalle. Komissio on sitoutunut vahvistamaan työmarkkinaosapuolten vuoropuhelua kaikilla tasoilla. Tästä syystä se käynnisti aloitteen ”Uusi alku työmarkkinaosapuolten vuoropuhelulle” vuonna 2015.

Euroopan sosiaalisten oikeuksien pilarin periaatteen 8 mukaan työmarkkinaosapuolia on kuultava talous-, työllisyys- ja sosiaalipolitiikkojen suunnittelussa ja täytäntöönpanossa kansallisia käytäntöjä noudattaen. Niitä on kannustettava neuvottelemaan ja laatimaan työehtosopimuksia niiden kannalta merkityksellisissä asioissa. Tällöin on kunnioitettava niiden itsenäisyyttä ja työtaisteluoikeutta.

Kaikilla tasoilla käytävän työmarkkinaosapuolten vuoropuhelun on oltava keskeisellä sijalla Euroopan pyrkiessä vastaamaan prosesseihin, jotka vaikuttavat työelämään syvällisesti, kuten digitalisaatio, globalisaatio ja väestörakenteen muutos. On osoitettu, että työmarkkinaosapuolten osallistumisesta työmarkkinoiden uudistuksiin sekä toimialan tai yrityksen rakenneuudistukseen koituu myönteisiä tuloksia, koska niin varmistetaan niiden sitoutuminen uudistusprosesseihin ja lujitetaan luottamusta ja kumppanuutta. Lisäksi pysyvät kanavat työmarkkinaosapuolten vuoropuheluun voivat auttaa ennakoimaan ja käsittelemään tarpeita ja odotuksia, jotka syntyvät työvoiman ikääntymiseen ja työterveyteen ja ‑turvallisuuteen, osaamiseen tai työn ja yksityiselämän tasapainottamiseen liittyvistä haasteista.

Euroopan sosiaalisten oikeuksien pilarin periaatteessa 8 todetaan myös, että työntekijöillä tai heidän edustajillaan on oikeus saada tiedot ja tulla kuulluiksi hyvissä ajoin heidän kannaltaan merkityksellisissä asioissa varsinkin yritysten siirtoon, rakenneuudistukseen ja sulautumiseen sekä joukkoirtisanomisiin liittyen. Pilarissa vahvistetaan oikeus saada tietoa mutta myös oikeus tulla kuulluksi tällaisista yhtiötapahtumista, mikä merkitsee näkemysten vaihtoa ja johdonmukaisen vuoropuhelun luomista työnantajan kanssa.

EU:n lainsäädäntöä työntekijöille tiedottamisesta ja heidän kuulemisestaan kansallisella tasolla on kehitetty jo useita vuosikymmeniä. Direktiivissä 98/59/EY vahvistetaan säännöt työntekijöiden edustajille tiedottamisesta ja heidän kuulemisestaan ennen työntekijöiden joukkovähentämistä. Direktiivissä 2002/14/EY vahvistetaan yleiset puitteet työntekijöille tiedottamiselle ja heidän kuulemiselleen kansallisella tasolla. Direktiivi 2001/23/EY sisältää säännöksiä, joilla varmistetaan uudelle omistajalle siirtyvien yritysten työntekijöille tiedottaminen ja heidän kuulemisensa.

Muutoksen ja rakenneuudistuksen ennakointia koskevassa eurooppalaisessa laatukehyksessä komissio on määrittänyt muutosta edeltävänä aikana ja rakenneuudistustoimien hallinnassa yritysten ja viranomaisten piirissä noudatettavat periaatteet ja hyvät käytännöt. Euroopan globalisaatiorahasto perustettiin 10 vuotta sitten. Sen tavoitteena on antaa tukea työntekijöille, jotka ovat joutuneet irtisanotuiksi maailmankaupassa tapahtuneiden, globalisaatiosta tai maailmanlaajuisesta finanssi- ja talouskriisistä johtuvien suurten rakenteellisten muutosten vuoksi.

Eurooppalaiset yritysneuvostot ovat tärkeä väline työmarkkinaosapuolten ylikansallisen vuoropuhelun organisoimisessa tietynkokoisissa monikansallisissa yhtiöissä. Ne ovat elimiä, jotka edustavat eurooppalaisia työntekijöitä ylikansallisissa yhtiöissä. Eurooppalaiset yritysneuvostot ovat yhteisiä foorumeita, joilla EU:n jäsenvaltioiden sekä ETA-maiden työntekijöiden ja työnantajien edustajat voivat vaihtaa näkemyksiä ylikansallisista kysymyksistä. Niissä johto tiedottaa työntekijöille liiketoiminnan kehityksestä ja muista sellaisista merkittävistä päätöksistä Euroopan tasolla, jotka voivat vaikuttaa heidän työpaikkaansa tai työoloihinsa, ja kuulee työntekijöitä.